সেমিফাইনালেই বিদায় নিয়েছে দল। পাঁচ ম্যাচে ২৭৩ রান করে তিনিই টি-টোয়েন্টি বিশ্বকাপের সেরা ক্রিকেটার। কিন্তু তার পরেও ওয়াংখেড়েতে ওয়েস্ট ইন্ডিজের বিরুদ্ধে হারের স্মৃতি ভুলতে পারেননি বিরাট কোহলি। রবিবার এক বিবৃতিতে তিনি বলেছেন, ‘নিজেদের মাটিতে টি-টোয়েন্টি বিশ্বকাপের ফাইনালে উঠে চ্যাম্পিয়ন হতে পারলাম না বলে আমি খুবই হতাশ, কিন্তু টুর্নামেন্টের সেরা ক্রিকেটারের সম্মান পেয়েও আমি গর্বিত’। বিবৃতিতে কোহলি আরও বলেছেন, ‘দল হিসাবে ঘরের মাঠে এত আবেগপ্রবণ সমর্থকদের সামনে খেলার সুযোগ পেয়ে আমরা খুব আনন্দ পেয়েছি। সুন্দর এক অভিজ্ঞতাও হয়েছে। পাশাপাশি ভারতের মাটিতে এত সুষ্ঠুভাবে এত বড়মাপের একটি টুর্নামেন্ট আয়োজিত হওয়ায় আমি আনন্দিত। তারই সঙ্গে ওয়েস্ট ইন্ডিজের পুরুষ এবং মহিলা দলকেও এই অসাধারণ সাফল্যের জন্য অভিনন্দন জানাচ্ছি’।